**สรุปสาระสำคัญ**

**ระเบียบกระทรวงมหาดไทยว่าด้วยวิธีการงบประมาณขององค์กรปกครองส่วนท้องถิ่น พ.ศ. 2563**

| **ที่** | **หมวด/ข้อ/ประเด็น** | **สาระสำคัญ** |
| --- | --- | --- |
| 1 | ข้อ 2  ประเด็น : วันที่บังคับใช้ | มีผลใช้บังคับตั้งแต่วันถัดจากวันประกาศในราชกิจจานุเบกษา เป็นต้นไป ประกาศในราชกิจจานุเบกษา เมื่อวันที่ 25 พฤศจิกายน 2563  **มีผลบังคับใช้ วันที่ 26 พฤศจิกายน 2563 เป็นต้นไป** |
| 2 | ข้อ 3  ประเด็น : การยกเลิก | ยกเลิกระเบียบกระทรวงมหาดไทยว่าด้วยวิธีการงบประมาณขององค์กรปกครองส่วนท้องถิ่น พ.ศ. ๒๕๔๑ และที่แก้ไขเพิ่มเติม |
| 3 | ข้อ 6  ประเด็น : กรณีงบประมาณรายจ่ายประจำปีออกใช้ไม่ทันปีงบประมาณใหม่ | ในกรณีที่งบประมาณรายจ่ายประจำปีออกใช้ไม่ทันปีงบประมาณใหม่ ให้ใช้งบประมาณรายจ่ายประจำปีงบประมาณที่ล่วงแล้วไปพลางก่อน โดยให้กระทำได้เฉพาะรายจ่ายในงบกลาง งบบุคลากร งบดำเนินงาน และงบเงินอุดหนุนที่จ่ายจากเงินอุดหนุนที่ได้รับจากรัฐบาล เช่น ค่าอาหารกลางวัน |
| 4 | **หมวด 2 ลักษณะของงบประมาณ**  ข้อ 11 และข้อ 12  ประเด็น : การจัดทำงบประมาณรายจ่าย  เฉพาะการ | กำหนดขั้นตอนการจัดทำงบประมาณรายจ่ายเฉพาะการ ให้เกิดความชัดเจนโดยต้องได้รับความเห็นชอบจากสภาท้องถิ่นและผู้ว่าราชการจังหวัดเห็นชอบหรือนายอำเภออนุมัติ แล้วแต่กรณี ตามที่กำหนดไว้ในกฎหมายจัดตั้งองค์กรปกครองส่วนท้องถิ่น แต่ละรูปแบบ  ในกรณีที่มีเหตุผลความจำเป็นอาจสนับสนุนงบประมาณรายจ่ายทั่วไปไปตั้งจ่ายในงบประมาณรายจ่ายเฉพาะการหรืองบประมาณรายจ่ายเฉพาะการไปตั้งจ่ายในงบประมาณรายจ่ายทั่วไป |
| 5 | **หมวด 2 ลักษณะของงบประมาณ**  ข้อ 14 และข้อ 15  ประเด็น : รายจ่ายตามแผนงาน | จำแนกงบประมาณรายจ่ายให้สอดคล้องกับพระราชบัญญัติวิธีการงบประมาณ พ.ศ. 2561 โดยรายจ่ายตามแผนงาน จำแนกเป็นสองลักษณะ คือ  (1) รายจ่ายประจำ ประกอบด้วย  (ก) งบบุคลากร หมายถึง รายจ่ายที่กำหนดให้จ่ายเพื่อการบริหารงานบุคลากรท้องถิ่น ได้แก่ รายจ่ายที่จ่ายในลักษณะเงินเดือน ค่าจ้างประจำ และค่าจ้างชั่วคราว  (ข) งบดำเนินงาน หมายถึง รายจ่ายที่กำหนดให้จ่าย เพื่อการบริหารงานประจำ ได้แก่ รายจ่ายที่จ่ายในลักษณะค่าตอบแทน ค่าใช้สอย ค่าวัสดุ และค่าสาธารณูปโภค  (ค) งบเงินอุดหนุน หมายถึง เงินที่องค์กรปกครองส่วนท้องถิ่นตั้งงบประมาณอุดหนุนให้แก่หน่วยงานที่ขอรับเงินอุดหนุนเพื่อให้ดำเนินการตามภารกิจที่อยู่ในอำนาจหน้าที่ขององค์กรปกครองส่วนท้องถิ่นตามกฎหมาย  (ง) งบรายจ่ายอื่น หมายถึง รายจ่ายที่ไม่เข้าลักษณะประเภทงบรายจ่ายใดงบรายจ่ายหนึ่ง หรือรายจ่ายที่กำหนดให้ใช้จ่ายในงบรายจ่ายนี้  (2) รายจ่ายเพื่อการลงทุน ได้แก่ งบลงทุน ซึ่งเป็นรายจ่ายในลักษณะ ค่าครุภัณฑ์ค่าที่ดินและสิ่งก่อสร้าง รวมถึงรายจ่ายที่กำหนดให้จ่ายจากงบรายจ่ายอื่นใดในลักษณะรายจ่ายดังกล่าว  โดยไม่ต้องระบุประเภทของเงินที่จะนำมาตั้งจ่ายในคำชี้แจงประมาณการรายรับ และงบประมาณรายจ่าย |
| 6 | **หมวด 2 ลักษณะของงบประมาณ**  ข้อ 19  ประเด็น :กำหนดหลักเกณฑ์การใช้จ่าย  เงินสำรองจ่าย | องค์กรปกครองส่วนท้องถิ่นสามารถกำหนดให้มีเงินสำรองจ่ายในงบกลางเพื่อกรณี ดังนี้  (1) กรณีฉุกเฉินที่มีเหตุสาธารณภัยเกิดขึ้น  (2) กรณีการป้องกันและยับยั้งก่อนเกิดสาธารณภัย หรือคาดว่าจะเกิดสาธารณภัย  (3) กรณีฉุกเฉินเพื่อบรรเทาปัญหาความเดือดร้อน ของประชาชนเป็นส่วนรวม  **ซึ่งการใช้เงินสำรองจ่ายตาม (1) – (3) เป็นอำนาจของผู้บริหารท้องถิ่น** |
| 7 | **หมวด 3 วิธีการจัดทำงบประมาณ**  ข้อ 24  ประเด็น :กรณีเสนอร่างงบประมาณไม่ทันภายในกำหนดเวลา | กรณีที่ผู้บริหารท้องถิ่นพิจารณาแล้วเห็นว่า ไม่สามารถ นำร่างงบประมาณรายจ่ายประจำปีเสนอต่อสภาท้องถิ่นได้ทันภายในวันที่ 15 สิงหาคม ให้ผู้บริหารท้องถิ่นดำเนินการ ดังนี้  (1) รายงานให้สภาท้องถิ่นทราบโดยอาจกำหนดระยะเวลา ที่คาดหมายว่าจะเสนอร่างงบประมาณรายจ่ายประจำปีให้สภาท้องถิ่นเพื่อให้ความเห็นชอบด้วยก็ได้  (2) รายงานให้ผู้กำกับดูแลทราบ |
| 8 | **หมวด 4 การโอนและการแก้ไขเปลี่ยนงบประมาณ**  ข้อ 31  ประเด็น :การแก้ไขเปลี่ยนแปลงงบประมาณกรณีก่อหนี้ผูกพันไว้แล้ว | การแก้ไขเปลี่ยนแปลงคำชี้แจงงบประมาณรายการที่ได้ ก่อหนี้ผูกพันไว้แล้ว **หากมิได้เพิ่มวงเงิน** ให้เป็นอำนาจอนุมัติของผู้บริหารท้องถิ่น เพื่อให้เกิดความคล่องตัวในการบริหารงบประมาณ |
| 9 | **หมวด 5 การควบคุมงบประมาณ**  ข้อ 37  ประเด็น : การก่อหนี้ผูกพันเกินกว่า  1 ปีงบประมาณ | องค์กรปกครองส่วนท้องถิ่นอาจก่อหนี้ผูกพันงบประมาณรายจ่ายมากกว่าหนึ่งปีงบประมาณได้ โดยความเห็นชอบของสภาท้องถิ่นภายใต้เงื่อนไข ดังต่อไปนี้  (1) เป็นโครงการที่ไม่อาจแยกงบประมาณตั้งจ่ายเพื่อดำเนินการในแต่ละปีงบประมาณได้  (2) มีรายได้ไม่เพียงพอที่จะดำเนินการในปีงบประมาณเดียว หรือมีความจำเป็นต้องก่อหนี้ผูกพันงบประมาณรายจ่ายมากกว่าหนึ่งปีงบประมาณ  (3) จัดทำเป็นงบประมาณรายจ่ายตามขั้นตอนของกฎหมาย โดยจะต้องระบุในงบประมาณรายจ่ายปีปัจจุบัน และงบประมาณรายจ่ายปีถัดไป ที่จะก่อหนี้ผูกพันให้ชัดเจน  (4) ให้ก่อหนี้ผูกพันได้ไม่เกิน 3 ปีงบประมาณ เว้นแต่ กฎหมาย มติคณะรัฐมนตรีระเบียบประกาศของกระทรวงมหาดไทยกำหนดไว้เป็นอย่างอื่น |
| 10 | **บทเฉพาะกาล**  ข้อ 40 และข้อ 41  ประเด็น : ต่อเนื่องในการบริหารงบประมาณ | กำหนดบทเฉพาะกาลเพื่อความต่อเนื่องในการบริหารงบประมาณ  (1) วิธีการงบประมาณที่อยู่ในระหว่างดำเนินการ และยังไม่แล้วเสร็จ ในวันที่ระเบียบนี้ใช้บังคับ ให้ดำเนินการต่อไปตามระเบียบ หรือหลักเกณฑ์ที่ใช้บังคับอยู่เดิมจนกว่าจะแล้วเสร็จ  (2) บรรดารูปแบบและเอกสารใด ๆ ตลอดจนระบบและวิธีการงบประมาณขององค์กรปกครองส่วนท้องถิ่นที่อยู่ระหว่างดำเนินการและยังไม่แล้วเสร็จ ให้ใช้แบบเดิมไปพลางก่อน จนกว่าจะได้กำหนดให้เป็นไปตามระเบียบนี้ |